Document ID: 31976R0300

A Tanács 300/76/ESZAK, EGK, Euratom rendelete
(1976. február 9.)
a műszakpótlékra jogosult tisztviselők kategóriáinak meghatározásáról, valamint annak mértékéről és feltételeiről
AZ EURÓPAI KÖZÖSSÉGEK TANÁCSA,
tekintettel a legutóbb a 2577/75/Euratom, ESZAK, EGK rendelettel [1] módosított, az Európai Közösségek tisztviselőinek személyzeti szabályzatát, valamint egyéb alkalmazottainak alkalmazási feltételeit meghatározó 259/68/EGK, Euratom, ESZAK rendeletre [2], és különösen az említett személyzeti szabályzat 56a. cikkének második bekezdésére,
tekintettel a Bizottságnak a személyzeti szabályzati bizottsággal folytatott konzultációt követően benyújtott javaslatára,
mivel a Tanács feladata, a Bizottság - a személyzeti szabályzati bizottsággal folytatott konzultációt követően benyújtott - javaslata alapján eljárva, a műszakpótlékra jogosult tisztviselők kategóriáinak, valamint annak mértékének és feltételeinek meghatározása,
ELFOGADTA EZT A RENDELETET:
1. cikk
(1) A kutatási és befektetési költségvetés előirányzataiból fizetett és a Közös Kutatóközpont létesítményében vagy közvetett programban alkalmazásban álló, vagy műveleti költségvetés előirányzataiból fizetett és egy számítógépes központban vagy biztonsági szolgálaton alkalmazásban álló személy, aki a személyzeti szabályzat 56a. cikkének értelmében több műszakban végez munkát, a következő pótlékra jogosult:
- 2685 BFr, amennyiben a szolgálat keretében két műszakban folyik a munka, a szombat, a vasárnap és a munkaszüneti napok kivételével;
- 4430 BFr, amennyiben a szolgálat keretében folyamatosan 24 órában dolgoznak, a szombat, a vasárnap és a munkaszüneti napok kivételével;
- 6041 BFr, amennyiben a szolgálat folyamatosan működik.
A pótlékot a tisztviselő illetményére alkalmazott súlyozással igazítják ki.
(2) Amennyiben a több műszakos munkavégzésre nem az egész hónap folyamán kerül sor, az említett pótlék egy harmincad részét kell kifizetni minden egyes több műszakban ledolgozott nap után. Nem kerül sor pótlék kifizetésére azonban abban az esetben, amikor a több műszakban ledolgozott napok száma havonta kevesebb, mint három.
(3) Azon tisztviselő, aki igazolni tudja, hogy egy hónapot meg nem haladó időtartam során egy betegség, baleset, üzemszünet, továbbképzéseken való részvétel miatti távollét vagy éves szabadság miatt nem végzett több műszakban munkát, továbbra is jogosult a pótlékra. Amennyiben azon időtartam, amelynek során a tisztviselő nem végezhet több műszakban munkát, egy hónapnál hosszabb, a pótlékra való jogosultságot az adott hónap végén felfüggesztik mindaddig, amíg az érintett személy újra munkába nem áll.
2. cikk
Azon tisztviselő, aki az 1. cikkben előírt pótlék kifizetésre jogosult, a személyzeti szabályzat 100. cikkében a különösen nehéz munkára vonatkozóan előírt pótlékokban legfeljebb 600 pontig részesülhet, a 1799/72/Euratom rendelettel [3] összhangban meghatározva.
3. cikk
E rendeletet értelemszerűen kell alkalmazni az ideiglenesen megbízott személyzetre valamint a szerződéses és a létesítményi alkalmazottakra is.
4. cikk
A kutatási és befektetési költségvetés előirányzataiból fizetett és a Közös Kutatóközpont létesítményében vagy különleges természetű szolgáltatásra irányuló közvetett program alkalmazásában álló tisztviselők vagy alkalmazottak számára engedélyezhető különleges pótlékok mértékének és feltételeinek meghatározásáról szóló, 1972. június 27-i 1371/72/Euratom tanácsi rendelet [4] 1. cikke és 4. cikkének második bekezdése hatályát veszti.
5. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 1976. február 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1976. február 9-én.

Labels: 9
15
19